Forhandlingerne mellem DBU og Spillerforeningen er brudt sammen, og kvindelandsholdets VM-kvalifikationskamp mod Sverige er derfor aflyst.

Det meddeler DBU's pressechef, Jacob Wadland, ude foran DBU's hovedkontor i Brøndby onsdag formiddag.

- Vi har nu meldt ud, at spillernes udeblivelse medfører aflysning af kampen på fredag. Det er selvfølgelig dybt beklageligt, siger han og fortsætter:

Læs også : Svensk forbund venter fortsat på afklaring fra DBU

- Vi har orienteret svenskerne om, at der ikke er noget hold, der kan stille op.

Ukendte konsekvenser

Konsekvenserne af en udeblivelse har Uefa og Fifa ikke ville forholde sig til, før der var noget konkret.

Det er der imidlertid nu, men i DBU ved man ikke, hvad udeblivelsen betyder, fortæller elitechef, Kim Hallberg.

Læs også : Fortsat ingen spillere til samling: Kvindelandsholdet selvtræner igen

- Vi har selvfølgelig forsøgt at høre Fifa og Uefa, og deres svar er meget klart: Der findes ikke nogen fortilfælde, og i øvrigt er det deres uafhængige disciplinærinstans, som tager beslutningen, siger Kim Hallberg.

Men hvis I har været i dialog med Fifa og Uefa undervejs, har de så ikke fortalt jer noget om, hvad konsekvenserne kan være?

- Nej, fordi der findes ikke nogen regler om, at hvis man vælger at strejke på grund af ens fagforening eller andet, så er konsekvenserne på en bestemt måde, siger Kim Hallberg.

Kvindelandsholdet selvtræner lige nu i Dragør. DR Sporten kunne ikke få en kommentar fra spillerne inden selvtræningen, men arbejder få at få en kommentar, når træningen er overstået.

Officielt har Danmark indtil klokken 12 torsdag til at sætte navne på spillerne i truppen.